Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 251/14/6606	Lučenec, 14.1.2015
EEČ : 2-47-7-2015

U Z N E S E N I E

Trestná vec:	obvinený XXXXX 
Zločin:	Týranie blízkej osoby a zverenej osoby podľa § 208 odsek 1 písmeno a, písmeno c, písmeno e, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
od presne nezistenej doby roku 2003 v mieste bydlísk v obci XXXXX 1340 a XXXXX časť XXXXX obvinený opakovane viackrát pod vplyvom alkoholu bil svoju manželku XXXXX, nar. XXXXX, vykrikoval jej, že sa kurví, že je prostitútka a podobne, bitkou jej spôsoboval modriny po tele, natrhol jej ucho, rozťal obočie ako aj hlavu vo vlasatej časti, pričom poškodená nevyhľadala žiadne lekárske ošetrenie, nakoľko sa ho bála, lebo sa jej vyhrážal že ju zabije, viackrát ju vymkol z bytu ako v letnom tak aj v zimnom období, najmenej v dvoch prípadoch z nej strhal oblečenie a vykopol ju z bytu nahú na dvor, vodil si do bytu cudzie dámske návštevy, čím ju ponižoval, zakazoval jej stretávať sa a rozprávať so susedkami a začiatkom marca 2014 počas jedenia poškodenú pichol kuchynským nožom do predlaktia pravej ruky, pričom jej povedal, že keď bude chcieť tak jej ruku aj odreže a naposledy dňa 21.03.2014 v popoludňajších hodinách počas práce v záhrade  keď mu povedala, že túto  nevie  porýľovať,  nakoľko  je  tvrdá  zem,  zobral  do rúk rýľ s dreveným poriskom a týmto ju zbil po celom tele, po čom poškodená pred ním utiekla do garáže, kde ju zvonku zamkol a nechal až do rána dňa 22.03.2014 do 06.30 hod., pričom v ten istý deň o 14.15 hod. bola poškodená hospitalizovaná vo VšNsP Lučenec n.o. pre náhly pokles a úplnú slabosť pravej hornej končatiny, akcelerovanú hypertenziu, viacpočetné hematómy na ľavej strane krku, v oblasti ramenných kĺbov a predlaktia pravej hornej končatiny, odkiaľ bola prepustená dňa 03.04.2014 do domácej liečby

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície v Lučenci č.k. ORP-232/1-VYS-LC-2014 zo dňa 02.05.2014 bolo podľa § 199 odsek 1 Trestného poriadku začaté trestné stíhanie a následne dňa 06.10.2014 vznesené obvinenie XXXXX zo zločinu  týrania blízkej a zverenej osoby podľa § 208 odsek 1, písmeno a), c), e), odsek 2 písmeno d) Trestného zákona na tom skutkovom základe, ktorý je uvedený vo výrokovej časti tohto uznesenia. Vyšetrovateľ Okresného riaditeľstva PZ, Odboru kriminálnej polície v Lučenci predložil na tunajšiu okresnú prokuratúru návrh na zastavenie trestného stíhania obvineného podľa § 215 odsek 1 písmeno d) Trestného poriadku s poukazom na ustanovenie § 9 odsek 1 písmeno d) Trestného poriadku. Preskúmaním vyšetrovacieho spisu som zistila, že predmetný návrh je dôvodný.
V priebehu vyšetrovania bol vo veci vypočutý obvinený, ďalej bola vypočutá svedkyňa - poškodená XXXXX a svedkyne  XXXXX a XXXXX. Ohľadom zranení, ktoré utrpela poškodená bol vypracovaný znalecký posudok znalcom z odboru zdravotníctva a farmácie, odvetvia chirurgie - traumatológie, ďalej bol vypracovaný znalecký posudok týkajúci sa duševného stavu obvineného z odboru psychiatrie a tiež znalecký posudok z odboru psychiatrie skúmajúci duševný stav svedkyne - poškodenej XXXXX. 
Súčasťou vyšetrovacieho spisu je úmrtný list vydaný Matričným úradom obce Kokava nad Rimavicou z ktorého vyplýva, že obvinený XXXXX, nar. 03. júna 1947 v Turíku zomrel v obci XXXXX dňa 16. decembra 2014.   
	Podľa § 9 odsek 1 písmeno d) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. Podľa § 215 odsek 1 písmeno d) Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku. 
	Keďže v priebehu vyšetrovania bolo nepochybne preukázané, že dňa 16. decembra 2014 došlo k úmrtiu obvineného XXXXX, bolo potrebné trestné stíhanie vedené proti nemu pre zločin týrania blízkej a zverenej osoby podľa § 208 odsek 1, písmeno a), c), e),  odsek 2 písmeno d)  Trestného zákona zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jela Gaštanová
prokurátorka